b'\n_START_ARTICLE_\nVandali\n_START_PARAGRAPH_\nVandali so bili v zgodovini vzhodnogermansko pleme, ki je izviralo z ozemlja dana\xc5\xa1nje Poljske._NEWLINE_Ime pokrajine Andaluzije domnevno izvira od imena Vandalov, kjer je to ljudstvo nekaj \xc4\x8dasa prebivalo, preden se je podalo na bojni pohod nad Kartagino. V severni Afriki so ustanovili svojo dr\xc5\xbeavo, ki je propadla leta 533, ko je Vandale v bizantinsko-vandalski vojni porazil bizantinski vojskovodja Belizar.\n_START_SECTION_\nVandali in Slovani\n_START_PARAGRAPH_\nV srednjem veku so se pri tedanjih kronistih pojavljale razlage, da so bili Vandali slovansko ljudstvo. Tej zmotni tezi je botrovalo zamenjevanje Vandalov z Veneti zaradi podobnosti imena ter dejstvo, da so Vandali in Veneti v zgodovini \xc5\xbeiveli na ozemlju, ki so ga kasneje naselili Slovani. Tezo o istovetnosti Vandalov in Slovanov omenjajo Adam Bremenski (11. stol.), Helmold in Vincent Kadlubek (oba 12. stol.), Miersuae Chronicon (13. stol.), Albert Crantz (15. stol.), Marcin Bielski in Thomas Kantzow (oba 16. stol.). Podobne teze so se pojavljale \xc5\xa1e v 18. stoletju.\n_START_SECTION_\nSodobna raba imena Vandali\n_START_PARAGRAPH_\nZ imenom Vandalov danes povezujemo vandalizem, to je nasilno obna\xc5\xa1anje in skrunjenje, kar je povezano z opusto\xc5\xa1enjem mesta Rim, ki so ga Vandali leta 455 zasedli in oplenili.'